**Проект на Закон за изменение и допълнение на Закона за генетично модифицираните организми**

Законът за генетично модифицираните организми е основния нормативен акт, с който се урежда реда за работа с ГМО в контролирани условия, тяхното освобождаване в околната среда и пускането им на пазара, преноса, вноса, износа и транзита на тези организми, както и контрола върху горните дейности.

Законът не е претърпял съществени изменения от 2011 г. насам. Това налага той да бъде приведен в съответствие с настъпилите промени на законодателството на Европейския съюз. С предложения за разглеждане проект в българското законодателство се въвеждат част разпоредбите на Директива (ЕС) 2018/350 на Комисията за изменение на Директива 2001/18/ЕО на Европейския парламент и на Съвета по отношение на оценката на риска за околната среда от ГМО.

Основната промяна е свързана с актуализация на принципите за извършване на оценка на риска от ГМО за околната среда и човешкото здраве при освобождаването им в околната среда и пускането им на пазара, в съответствие с научния и технически прогрес, като по този начин се въвеждат промените в Приложение II на Директива 2001/18/ЕО, направени с Директива (ЕС) 2018/350.

С предложените изменения и допълнения ще се гарантира по-добра защита на човешкото здраве и околната среда от потенциалното вредно въздействие на ГМО.

С проекта в обхвата на ЗГМО се включва и работата в генетично модифицирани микроорганизми в контролирани условия, дори и в случаите, когато тя не представлява риск за околната среда и човешкото здраве.

Проектът включва и промяна в Закона за лова и опазване на дивеча, с която се дава възможност на министъра на околната среда и водите, да издаде инструкция, в която ще се съдържа и описва подробно реда, процеса и документацията необходими за констатиране и изплащане на обезщетенията за нанесените щети от кафява мечка и корморан, което ще допринесе за редовното и своевременно разплащане на засегнатите страни.

Предлага се и промяна в Закона за защитените територии, с която се регламентира изплащането на обезщетения за щети нанесени в рамките на тези територии. Техният размер ще бъде определен с тарифа приета от Министерски съвет, което от една страна ще позволи набирането на средства, нужни за отстраняване на щетите, а от друга ще даде сигурност на гражданите, че те няма да бъдат несъразмерно санкционирани.

Становища по проекта могат да се изпратят на следния електронен адрес: ntsvetkov@moew.government.bg